Honderde babas in Gauteng-hospitale agtergelaatArgieffoto Jack Bloom, gesondheidswoordvoerder vir die Demokratiese Alliansie (DA), het Maandag gesê daar is oor die afgelope drie jaar 374 babas in Gauteng-hospitale agtergelaat nadat hul ma’s sonder waarskuwing net die hasepad gekies het. Reeds 108 babas het vanjaar in die provinsie se hospitale agtergebly. Bloom het gesê afgesien daarvan dat dit ongeveer R2 000 per dag kos om na hierdie babas om te sien, is dit nog meer kommerwekkend dat ma’s voel dit is nodig om hul kinders agter te laat. “Voorkomingsaksies moet van so ’n aard wees dat maatskaplike probleme aangeraak word wat die natuurlike band tussen moeder en baba verbreek.” Meer as ’n kwart van die babas is by die Krugersdorp Leratong-hospitaal agtergelaat, het Bloom gesê. Daar is tans 52 babas in die hospitaal wat al meer as ’n maand daar lê sonder dat enige familielede hulle kom opeis het. Volgens Bloom word babas om verskeie redes agtergelaat, waaronder tienerswangerskappe, ongewenste swangerskappe, ŉ gebrek aan familieondersteuning, ŉ pa wat verdwyn, vrees vir ouers of ŉ gevoel van weersin by die ma. Qedani Mahlangu, Gautengse LUR van gesondheid, het gesê die departement pak die probleem aan deur die volgende maatreëls: Verseker dat ouers geïdentifiseer kan word en kontakbesonderhede beskikbaar is, opvoedkundige praatjies oor voorbehoedmiddels en die keuse om die swangerskap te beëindig, asook gesinsterapie om die situasie te hanteer.